Ràpid

El **Ràpid** és un joc de cartes popular als Països Catalans que es juga amb una baralla espanyola de 40 cartes (sense vuits ni nous ni comodins).

És un joc de descart que implica acció, reflexes i habilitat, i està pensat únicament per a 2 jugadors que competeixen en duel un contra l'altre.

## Objectiu

L'objectiu del joc és quedar sense cartes abans que el rival.

## Preparació

Remenau les cartes, repartiu-ne 4 a cada jugador i dividiu la resta en dues piles iguals: cada pila s'assigna a un dels contrincants i enmig de les dues piles hi ha d'haver espai per a dos pous, que seran comuns.

Popularment es juga amb la mà descoberta damunt la taula, amb les quatre cartes de cada mà davant el jugador corresponent, una carta al costat de l'altra, encara que es pot jugar amb les cartes en mà.

## Regles

Cada jugador agafa una carta de la seva pila i la col·loca al mig, encetant entre tots dos els dos pous. Al crit d'«Un, dos, tres, sus!» es revela la carta i comença el joc.

Els dos jugadors s'han d'anar desfent de les cartes que tenen en mà d'una en una, col·locant-les en els pous, de manera que siguin números consecutius (anterior o posterior) a la carta vigent a dalt del pou en què es col·loquen. L'as tant es pot jugar després del 2 com després del rei (12), de la mateixa manera que podem jugar tant un 2 com un rei damunt un as.

Per cada carta que es col·loca, se n'agafa una altra de la pila pròpia: d'aquesta manera cada jugador té sempre quatre cartes en mà. Normalment es consent que es col·loqui més d'una carta de la mà abans de tornar a agafar-ne de la pila, però, en tot cas, se n'han d'agafar (mentre n'hi hagi) tantes com se n'han col·locades des de la darrera vegada que s'ha robat: sempre fins a tenir-ne quatre en mà. Notau que, així, podeu arribar a buidar la mà de les quatre cartes que disposau: en tal cas, heu d'agafar, igualment, quatre cartes de la pila, ja que **no guanya qui es queda sense cartes en mà, sinó qui es queda sense cartes a la seva pila i buida la mà**.

En la col·locació de les cartes no se segueixen torns ni ordre: com el nom del joc suggereix, les col·loca qui fa més via a fer-ho, i s'ha d'estar en tot moment atent als pous. Notau que si anau a col·locar una carta i l'altre fa més via, haureu de retornar aquesta carta a la vostra mà.

Cada vegada que els dos jugadors queden estancats (no poden col·locar cap dels dos cap carta de les que tenen en mà), giren tots dos al crit d'«Un, dos, tres, sus!» una nova carta de la pila per a substituir les dues vigents al pou i continua la partida. Això es repetirà tantes vegades com sigui necessari, en cas que tots dos seguesquin sense poder col·locar cap carta. Si és només un jugador que no pot col·locar carta, ha d'esperar amb atenció mentre l'altre segueix jugant-ne, ja que els canvis en els pous poden reactivar les possibilitats de tirada.

Si tots dos jugadors estan estancats i a un no li queden cartes a la pila (només en té a la mà), únicament el jugador rival traurà carta nova de la seva pila (cridant igualment «Un, dos, tres, sus!»), i posant-la damunt el pou que més li convingui.

### Final del joc

Quan un jugador acaba la pila, simplement juga amb les cartes que li queden en mà fins que les descarta totes; si ho fa abans que el rival, guanya la partida. Podeu convenir jugar al millor de tantes rondes. **Si tots dos jugadors queden estancats i cap d'ells té cartes a la pila, es dona la partida o ronda per empatada**.

## Variacions

Hi ha qui hi juga amb una norma especial, segons la qual quan les cartes que hi ha al capdamunt dels dos pous coincideixen en número, si els jugadors se n'adonen a temps poden cantar **«Ràpid!» i plantar la mà damunt la taula**: el primer que ho fa, endossa totes les cartes dels dos pous al rival, que les mescla i les posa al fons de la seva pila. Si qualcú s'equivoca cantant «Ràpid!» quan no toca, és aquest qui es queda les cartes dels pous.